Sta Islam naucava o Isa a.s.

Denver, **13.Decembar.2013. / 10. safer 1435.**

Kaže Allah Uzvišeni:

وَقَوْلِهِمْ إِنَّا قَتَلْنَا الْمَسِيحَ عِيسَى ابْنَ مَرْيَمَ رَسُولَ اللَّهِ وَمَا قَتَلُوهُ وَمَا صَلَبُوهُ وَلَٰكِنْ شُبِّهَ لَهُمْ ۚ وَإِنَّ الَّذِينَ اخْتَلَفُوا فِيهِ لَفِي شَكٍّ مِنْهُ ۚ مَا لَهُمْ بِهِ مِنْ عِلْمٍ إِلَّا اتِّبَاعَ الظَّنِّ ۚ وَمَا قَتَلُوهُ يَقِينًا [٤:١٥٧]

„I zbog riječi njihovih: "Mi smo ubili Mesiha, Isaa, sina Merjemina, Allahova poslanika!" A nisu ga ni ubili ni raspeli, već im se pričinilo. Oni koji su se o njemu u mišljenju razilazili, oni su sami o tome u sumnji bili; o tome nisu ništa pouzdano znali, samo su nagađali; a sigurno je da ga nisu ubili."[1]

Mi danas na ovom mubarek mjestu I u mubarek danu-dzumanskom danu- govorimo o pretposljednjem poslaniku Isau a.s. Imajući u vidu da uskoro dolazi najveći kršćanski praznik Uskrs na osnovu kojeg kršćani temelje svoju vjeru. Smatram za shodnim da se pobliže upoznamo sa ovim velikim poslanikom kako bi znali šta je istina a šta laž.

Islamski pogled na Isaa a.s., leži između dvije krajnosti. Židovi koji niječu Isaa kao poslanika i koji za njega govore da je bio prevarant, dok ga kršćani, s druge strane, smatraju sinom Božijim. U islamu, Isa a.s., je jedan od najvećih poslanika pored Nuha, Ibrahima, Musaa i Muhammeda a.s.

Prva Božja poruka za ljude je došla putem Adema a.s. (mir na njega) zatim se ona prenosila na njegove potomke, i ta poruka je uvijek bila ista kao i sada: da poštuju Allaha kao jednog i jedinoga Boga, i da žive skladno njegovoj uputi. Svi poslanici počevši od Adema a.s., pa do Muhammeda a.s., su isto naučavali.

Premda Kur'an ne opisuje detaljno život Isaa a.s., ipak je istaknuo glavne tačke njegovog života, kao što je njegovo rođenje, njegovo pozivanje Allahu i njegovo uzdignuće ka Allahu. Mi smo sigurni da istina o Isau a.s., se nalazi u Kur'anu, zato ćemo razmotriti neke od ajeta koji govore o njemu.

Muslimani vjeruju, da je Merjem odnosno Marija čista i bezgriješna žena, koja je čudesno rodila Isaa a.s. Isaovo rođenje samo po sebi je bilo čudo, jer nije imao oca. Allah opisuje njegovo rođenja u Kur'anu kako slijedi:

وَاذْكُرْ فِي الْكِتَابِ مَرْيَمَ إِذِ انْتَبَذَتْ مِنْ أَهْلِهَا مَكَانًا شَرْقِيًّا ﴿١٦﴾ فَاتَّخَذَتْ مِنْ دُونِهِمْ حِجَابًا فَأَرْسَلْنَا إِلَيْهَا رُوحَنَا فَتَمَثَّلَ لَهَا بَشَرًا سَوِيًّا ﴿١٧﴾ قَالَتْ إِنِّي أَعُوذُ بِالرَّحْمَٰنِ مِنْكَ إِنْ كُنْتَ تَقِيًّا ﴿١٨﴾ قَالَ إِنَّمَا أَنَا رَسُولُ رَبِّكِ لِأَهَبَ لَكِ غُلَامًا زَكِيًّا ﴿١٩﴾ قَالَتْ أَنَّىٰ يَكُونُ لِي غُلَامٌ وَلَمْ يَمْسَسْنِي بَشَرٌ وَلَمْ أَكُ بَغِيًّا ﴿٢٠﴾ قَالَ كَذَٰلِكِ قَالَ رَبُّكِ هُوَ عَلَيَّ هَيِّنٌ ۖ وَلِنَجْعَلَهُ آيَةً لِلنَّاسِ وَرَحْمَةً مِنَّا ۚ وَكَانَ أَمْرًا مَقْضِيًّا ﴿٢١﴾

„I spomeni u Knjizi Merjemu: kada se od ukućana svojih na istočnu stranu povukla (16) i jedan zastor da se od njih zakloni uzela, Mi smo k njoj meleka Džibrila poslali i on joj se prikazao u liku savršeno stvorena muškarca. (17) "Utječem se Milostivom od tebe, ako se Njega bojiš!" - uzviknu ona. (18) "A ja sam upravo izaslanik Gospodara tvoga" - reče on - "da ti poklonim dječaka čista!" (19) "Kako ću imati dječaka" - reče ona - "kad me nijedan muškarac dodirnuo nije, a ja nisam nevaljalica!" (20) "To je tako!" - reče on. "Gospodar tvoj je rekao: 'To je Meni lahko', i zato da ga učinimo znamenjem ljudima i znakom milosti Naše. Tako je unaprijed određeno!" (21) [2]

Ova činjenica da je Isa a.s., rođen bez oca ne podrazumijeva da ima božansku narav niti da je Božiji sin niti da je Bog. Ako bi išli tom logikom onda je Adem a.s., preči da bude božanske naravi, jer je on došao na ovaj svijet i bez oca i bez majke. Allah u Kur'anu kaže:

إِنَّ مَثَلَ عِيسَىٰ عِنْدَ اللَّهِ كَمَثَلِ آدَمَ ۖ خَلَقَهُ مِنْ تُرَابٍ ثُمَّ قَالَ لَهُ كُنْ فَيَكُونُ [٣:٥٩]

„Isaov slučaj je u Allaha isti kao i slučaj Ademov: od zemlje ga je stvorio, a zatim rekao: "Budi!" - i on bî."[3]

Muslimani vjeruju, kao što i kršćani također da je Isa a.s., (kao i drugi Allahovi poslanici) činio čuda. Ta čuda su se dešavala samo uz Allahovo dopuštenje, jer sva snaga i moć nad svim stvarima pripada Allahu. Allah kaže:

„Kad Allah reče: "O Isa, sine Merjemin, sjeti se blagodati Moje prema tebi i majci tvojoj: kada sam te Džibrilom pomogao pa si s ljudima, u bešici i kao zreo muž, razgovarao; i kada sam te pismenosti i mudrosti, i Tevratu i Indžilu naučio; i kada si, voljom Mojom, od blata nešto poput ptice napravio i u nju udahnuo, i kada je ona, voljom Mojom, postala ptica; i kada si, voljom Mojom, od rođenja slijepa i gubavca iscijelio; i kada si, voljom Mojom, mrtve dizao; i kada sam od tebe sinove Israilove odbio, kad si im ti jasne dokaze donio, pa su onī među njima koji nisu vjerovali - povikali: 'Ovo nije ništa drugo do prava vradžbina!"[4]

Allah je slao svoje poslanike sa posebnim čudima (mu'džizama) dokazujući na taj način istinitost svog poslanstva. Sva ova čuda poslanici nisu mogli sami sobom na vastitu incijativu i bez Allahove dozvole učiniti.U doba djelovanja Isa a.s., židovi su bili veoma napredni na polju medicine, zato su i čuda sa kojima je Isa a.s., došao bila iz tog domena. Mudžize koje je Isa a.s., činio su bila takva da obični ljudi iako su bili veoma stručni nisu mogli da ih izvedu. Kao vraćanje vida onome ko je od rođenja bio slijep, kao izlječenje do tada neizlječive gube, ili oživljavanje mrtvih.

Rečeno je jedne prilike Isau a.s., da im oživi nekoga ko je davno preselio na Ahiret. Kada ih je upitao koga hoće da im oživi rekoše da žele Sama, sina Nuha a.s., koji je umro veoma mlad. Kada su došli do njegovog groba i Isa a.s., ga pozvao, Allah ga je oživio i on je ustao iz svog mezara. Ljudi ga upitaše: Šta je s tobom, kada si umro kosa ti je bila crna, a sada je u potpunosti sijeda. On im reče: Kada sam čuo da me neko zove, mislio sam da je nastupio Sudnji dan, pa sam od silnog straha u jednom momentu osijedio.

Ovo je bio samo jedan dio našeg kazivanja o pretposljednjem Allahovom poslaniku Isau a.s., neka je na njega mir i spas o kojem ćemo ako Bog da jos govoriti.

Molim Allaha da nam se smiluje na Sudnjem danu, i da nas učini da budemo u društvu Allahovih poslanika, šehida i Njegovih dobrih robova. Amin.